Foto’s: Vroue wys staal met trekkerry, skape vang in ‘BSV’Boer Nelis van die Vaal Marina in Gauteng klink ‘n glasie saam met Margot, Esmérelda en Steffeni. (Foto: Verskaf) Nadat die boere- en vrouedeelnemers aan die 14de seisoen van die kykNET-maatsoekreeks Boer soek ‘n vrou flikkers vir mekaar gegooi het in die vorige twee episodes, het elke boer se gekose drie vroue uiteindelik op die onderskeie plase aangekom. Boere Tyson, Nelis, Willem, Johan en Petré het elkeen gesorg dat die vroue met die intrapslag behoorlik bederf word. Nie net het elke boer gesorg vir ŉ stel pantoffels, reënstewels of egte leervellies vir elke vrou nie, maar het elkeen van hulle ook ŉ skattige sagte speelding en ŉ hele mandjie vol velsorgprodukte gekry om hulle te laat welkom voel op die plaas. Die vroue het ook op die onderskeie plase die geleentheid gekry om die boere beter te leer ken. Tyson, Nelis, Johan en Petré het die vroue touwys gemaak in die kuns van trekkerbestuur en plantmasjien ry terwyl Willem gekyk het wat in sy vroue steek deur hulle te laat skape vang. Ná ŉ lang eerste dag op die plaas het die vroue saam met die boere in die kombuis gewerskaf en kosgemaak. Die boere is egter nog geheimsinnig oor hulle gevoelens vir die vroue en hulle is dit eens dat daar nog nie ŉ enkele vrou is wat vir hulle uitstaan nie. “Hulle is almal vir my oulik en ek vind hulle almal aantreklik,” het Johan met ŉ vonkel in die oog gesê.